Diit 77
Ti̱em lätni Kuɔth tin bum
(Dit A-thap)
1
Ɣän cä Kuoth cɔl kɛ ɣöö
bɛ ɣä luäk,
cä Kuoth cɔl ɛlɔ̱ŋ kɛ ɣöö
bɛ ɣä liŋ.
2
Kɛ cäŋ rikädä cä Kuäär
ni Kuoth go̱r,
cä tetkä tar nhial kɛ wäär
ɛ thil cuɔ̱c,
kä cuɛ thil mi buum ti̱eydä.
3
Kä mɔ cä Kuoth car ɔ,
la lɔcdä a jiɛth,
mɔ cä wee tiɛɛmä jɛ mɔ,
la dualä.
4
Kä curi ɣä jak kä ji̱n,
cua̱ dual ɛ bä ruac kui̱c.
5
Kä cua̱ ni̱n tëë wal car,
cua̱ wä tim ni run tëë
ci wä ni wal.
6
Cua̱ diitkä tim kɛ wäär,
cu lɔcdä ca̱r,
kä cua̱ rɔ thiec i̱,
7
“Ɛ bi Kuäär ni Kuoth nɛy
ku lo̱k amäni cäŋ kɛl,
a /cɛ gɔɔydɛ bi lɛ nyɔk
kɛ nyuɔ̱th?
8
Ɛ ci nhökdɛ min thil pek
ku thuɔ̱k?
Kä bɛ cua̱ jɛn guut ruaacnikɛ
gua̱thni diaal?
9
Ɛ ci Kuoth kɔ̱a̱c lɔaacdɛ
ku pa̱l ruëëc?
Ɛ bi gakdɛ pälidɛ kä ku jak
kä thil?”
10
Kä cua̱ wee i̱, “Min ŋɔ̱ɔ̱ŋä ɛlɔ̱ŋ,
ɛ ɣöö Kuoth Nhial in Dit ni jɛn,
ci buɔ̱mdɛ rɔ gɛr.”
11
Ɣän bä lät Kuɔth Nhial tim,
kɛ thuɔ̱k ɣän bä lätkɛ tëë
wal tin ga̱ykɛ naath car.
12
Kä bä lätkɛ diaal nyiath,
kä bä lätku tin
buɔ̱m buɔ̱ɔ̱m tim.
13
Kä dupku lö Kuoth
rɛl gɔɔydiɛn rɔ,
kä ɛ kuoth in mith päär
kɛ Kuothda mɔ?
14
Ɛ ji̱n Kuoth in lät
ti ga̱ykɛ naath,
kä nyuth buɔ̱mdɛ naath.
15
Kä kɛ tetdu min bum curi
nɛɛku kän,
kɛn kuay Je-kɔb kɛnɛ Jo-thɛp.
16
Mëë ci pi̱w ji̱ nɛn lö Kuoth,
mëë ci kɛn ji̱ nɛn, cukɛ dual,
cuɛ kɛ lath amäni piny yiëri.
17
Cu pua̱a̱r nhiaal jak kä dɛm,
kä cu nhial ma̱a̱r,
kä cu bääriku biɛɛr
kui̱ni diaal.
18
Cua ma̱a̱rku liŋ rɛy thuɔ̱ɔ̱l,
kä cu biɛɛru ɣɔw mɛr
ni kɛɛliw,
kä cuɛ piny lath.
19
Kä duɔ̱ɔ̱pdu rɛɛtdɛ ni yier,
dupku wäkɛ nikɛ rɛy pi̱i̱ni
ti ŋuan,
kä ŋotdɛ /ca gua̱th
ciökniku nɛn.
20
Kä ci nɛɛku bo̱th ce̱tnikɛ det
kɛ tet Muthɛ kɛnɛ Ä-ron.
